NGIUFULA 5
Mu Ta Sala Nki Kana Bo Ke Sosila Mu na Nzo-Nkanda?
NGE ZOLAKA KUSALA NKI?
Yindula diambu yai: Thomas ke zola ve kukwenda na klase bubu. To mbasi. To kilumbu ya nkaka. Yo yantikaka bangonda tatu me luta ntangu bana ya klase na bo panzaka bansangu ya mbi sambu na yandi. Na nima bo pesaka yandi ba surnom. Bantangu ya nkaka, muntu mosi vandaka kupusa ba cachier ya Thomas sambu yo bwa mpi kusala bonso nde yo me salama na kidiba, to muntu mosi na kimvuka yina vandaka na nima na yandi vandaka kupusa yandi ngolo, mpi kana yandi baluka, yandi vandaka kuzaba ve nani me pusa yandi. Mazono, masokisa yango kumaka ngolo kibeni ntangu bo bangisaka Thomas na Internet . . .
Kana nge vandaka Thomas, nge zolaka kusala nki?
YINDULA FIOTI!
Nge me konda ve ngolo ata fioti! Na kutuba ya mbote, nge lenda nwanisa muntu ya ke sosila nge kukonda kusadila makofi. Inki mutindu?
KUSALA KIMA VE. Biblia ke tuba nde: “Zoba ke basisaka mawi na yandi yonso, kansi muntu ya mayele ke yalaka yo na pima yonso.” (Bingana 29:11) Kana nge bikala pima—ata na nganda mpamba—bantu yina ke sosila nge lenda lemba ka bo nitu.
KUVUTULA VE MBI. Biblia ke tuba nde: “Beno vutula mbi sambu na mbi ata na muntu mosi ve.” (Baroma 12:17) Kusosa kuvutula mbi ta bebisa mambu mingi kuluta.
KUDISOSILA VE MAVWANGA. Biblia ke tuba nde: “Muntu ya mayele ke monaka kigonsa mpi ke bumbanaka.” (Bingana 22:3) Na kiteso ya me fwana, tina bantu yina lenda natila nge mavwanga mpi tina mambu to bisika yina lenda sala nde bantu kusosila nge.
SALA MAMBU YINA BO KE YINDULA VE. Biblia ke tuba nde: “Mvutu ya pima ke manisaka nganzi.” (Bingana 15:1) Nge lenda meka nkutu kusekisa bo. Mu mbandu, kana muntu ya ke sosila nge ke tuba nde nge kele nene mingi, nge lenda nikisa mapeka mpi kutuba nde, “Mu ke yindula mu fwe konda fioti!”
KWENDA KA NGE. Nora yina kele ti bamvula 19 ke tuba nde: “Pima ke monisaka nde nge kele mbuta mpi nde nge ke ngolo kuluta muntu yina ke yangisa nge. Yo ke monisaka kudiyala—kikalulu yina muntu ya ke sosila nge me konda.”—2 Timoteo 2:24.
KUDITUDILA NTIMA MINGI. Mbala mingi bantu yina ke sosilaka bankaka ke bakisaka bantu yina ke vandaka ti bangindu ya mbi sambu na bo mosi mpi yina lenda sala ve ata kima mosi kana bo sosila bo. Kansi, bantu mingi ya ke sosila nge ta yambula nge kana bo mona nde nge ke pesa bo ve nzila ya kuyala nge.
SONGA MUNTU YA NKAKA. Longi mosi ya ntama ke tuba nde: “Mu ke siamisaka konso muntu yina bo ke sosila na kusonga yo na bantu ya nkaka. Yo kele diambu ya mbote ya kusala, mpi yo lenda buyisa bantu yina na kusosila muntu ya nkaka.”
kon_Latn kon_Latn kon_Latn kon_Latn kon_Latn kon_Latn kon_Latn kon_Latn kon_Latn kon_Latn kon_Latn kon_Latn kon_Latn kon_Latn